พริกขี้หนูสีรุ้ง

**พริกขี้หนูสีรุ้ง** () เป็นการ์ตูนซีรีส์มังงะญี่ปุ่น เขียนเรื่องและวาดภาพประกอบโดยมิตสึรุ อาดาจิ ผลงานเรื่องนี้ได้รับการตีพิมพ์เป็นตอน ๆ ใน โชเน็งซันเดย์รายสัปดาห์ นิตยสารมังงะสำหรับเด็กผู้ชายของสำนักพิมพ์โชงากูกัง ระหว่างเดือนมกราคม ค.ศ. 1990 ถึงเดือนเมษายน ค.ศ. 1992 และต่อมาได้รวบรวมตอนต่าง ๆ ตีพิมพ์เป็นฉบับรวมเล่ม (ทังโกบง) จำนวน 11 เล่ม เรื่องราวเกิดในสถานที่ซึ่งมีลักษณะคล้ายคลึงกับโลกในยุคเอโดะอย่างมาก อย่างไรก็ตาม อาดาจิได้ย้ำเตือนผู้อ่านอยู่เป็นระยะตลอดทั้งเรื่องว่า ฉากดังกล่าวแท้จริงแล้วคือดาวเคราะห์อีกดวงหนึ่งในอนาคตอันห่างไกล ซึ่งบังเอิญมีรูปลักษณ์คล้ายโลกเท่านั้น

ภายหลังการเสียชีวิตของมารดา ชิจิมิจึงออกเดินทางเพื่อไปสมทบกับพี่น้องต่างมารดาของตน ซึ่งอาศัยอยู่ร่วมกัน ณ คาราคุริ เทเนเมนต์ สถานที่ซึ่งบิดาผู้ที่พวกเขาไม่เคยพบหน้ามาก่อนได้จัดหาไว้ให้ ต่อมาเขาพบว่า พี่น้องแต่ละคนล้วนเกิดจากมารดาที่แตกต่างกัน (ซึ่งทั้งหมดเสียชีวิตแล้ว) แต่มีบิดาคนเดียวกัน ไม่นาน หลังจากการมาถึงของชิจิมิ พี่น้องทั้งหมดก็ตัดสินใจออกเดินทางไปเยี่ยมหลุมศพของมารดาของแต่ละคน

## เนื้อเรื่อง
เนื้อเรื่องเล่าถึงเหตุการณ์ในสถานที่ซึ่งคล้ายคลึงกับโลกในอดีต แต่ไม่ใช่โลกของเรา เด็กหนุ่มชื่อ สิจิมิ ผู้ซึ่งมารดาเพิ่งจากไป เขาถูกส่งตัวไปอาศัยอยู่กับพี่น้องต่างมารดาในอีกเมืองหนึ่ง เขาประหลาดใจมากที่ได้รับรู้ว่าพวกเขาทั้งหมดต่างมีแม่คนละคน แต่มีพ่อคนเดียวกัน โดยที่พวกเขาไม่เคยเห็นหน้าและรู้จักชื่อของผู้เป็นพ่อเลย ทั้งหมดอาศัยอยู่ในแถบชนบท ทั้งที่พ่อของพวกเขามีฐานะร่ำรวยมาก ๆ แต่ละคนมีความแตกต่างกันออกไป สิจิมิเหมือนกับสมาชิกของครอบครัวคนอื่น ๆ ตรงที่เก่งในด้านนินจัตสึ เพราะเขาเกิดในตระกูลนินจา ด้วยความที่แคเรคเตอร์ของแต่ละคนแตกต่างกันมาก บางครั้ง การทะเลาะวิวาทก็เป็นเรื่องที่ยากจะเลี่ยง หลังจากสิจิมิมาถึงได้ไม่นาน เหล่าพี่น้องตัดสินใจที่จะเดินทางไปเคารพศพยังสุสานของมารดา ในขณะเดินทาง พวกเขาได้พบกับอันตรายต่าง ๆ มากมาย

## การดำเนินเรื่อง
พริกขี้หนูสีรุ้งดำเนินเรื่องด้วยภาพและถ้อยคำที่น้อย การดำเนินเรื่องค่อนข้างช้าซึ่งเป็นลักษณะเฉพาะของงานของ มิซึรุ อาดาจิ เนื้อเรื่องต่าง ๆ มีความหลากหลาย แต่ก็บ่งบอกถึงวัฒนธรรมของญี่ปุ่นมากมายในอดีต แม้ผู้เขียนจะยืนยันว่าไม่ใช่สถานที่ใด ๆ บนโลกก็ตาม และการวาดแบบมีมุมที่เป็นเอกลักษณ์ เหมือนกับว่าเราได้ดูหนังที่มุมกล้องดี ๆ ซักเรื่องหนึ่ง

## ความหมายของคำ
ชื่อต่าง ๆ ของตัวละคร เป็นการเล่นคำในภาษาญี่ปุ่น ทุกคำจะมีความหมายเป็นเครื่องเทศทั้งหมด โตการาชิ (Tōgarashi) เป็นเครื่องปรุงของญี่ปุ่นที่ทำจากพริกป่น ชิจิมิ (Shichimi) (ซึ่งเขียนในแบบโรมันเป็น สิจิมิ - Sichimi) ก็เป็นโตการาชิอีกชนิดหนึ่งเช่นกัน ส่วนคำว่า "นิจิ อิโระ" (Niji iro) มีความหมายว่า "สีรุ้ง"

## ตัวละคร
### ตัวละครหลัก
* **โกมะ (พี่ชายใหญ่)** อายุ 22 ปี เป็นพี่คนโตของบ้าน บุคลิกเป็นคนร่าเริง มีอารมณ์ขันได้ตลอดเวลา แม้จะไม่มีวิทยายุทธเหมือนพี่น้องคนอื่น แต่ก็เป็นที่พึ่งของน้อง ๆ ได้ในบางครั้ง
* **อาซาจิโร่ (พี่สอง)** อายุ 20 ปี พี่รองที่ในตอนครึ่งแรกของเรื่องไม่เคยปรากฏตัวเลย เพราะชอบเดินทางไปท่องเที่ยวตามที่ต่าง ๆ มีฝีมือดาบเป็นเลิศที่สุดในหมู่พี่น้อง
* **หลวงพี่เคชิ (พี่สาม)** อายุ 18 ปี ที่เรียกว่าหลวงพี่เพราะเคชิได้บวชเป็นพระ แต่ทว่าฝีมือการต่อสู้และวิทยายุทธของเขาร้ายกาจมาก
* **ชิจิมิ (น้องสี่)** อายุ 15 ปี เกิดในตระกูลนักดับเพลิง มีวิชาตัวเบาและวิชานินจายอดเยี่ยม แต่นิสัยเป็นคนใจดีและสุภาพ
* **นาทาเนะ (หญิงใหญ่)** อายุ 13 ปี ผู้หญิงเพียงคนเดียวในหมู่พี่น้องทั้งเจ็ด นิสัยห้าวไม่เกรงกลัวอะไร เคารพและนับถืออาซาจิโร่เป็นที่สุด
* **จิมบิ (น้องห้า)** อายุ 10 ปี แม้จะไม่มีวิทยายุทธเหมือนกับพี่น้องคนอื่น แต่จิมบิเป็นเด็กอัจฉริยะ ชอบประดิษฐ์ของมหัศจรรย์อยู่เสมอ และใช้ประโยชน์ได้ดีเสียด้วย
* **ซันโช (น้องหก)** อายุ 3 ปี น้องเล็กคนสุดท้อง ซนและไร้เดียงสา แต่เก่งกาจวิชานินจามาก

### ตัวละครอื่น ๆ
# ฮิโกะโระกุ เจ้าของบ้านคาราคุริ นางายะ
# คาโย่จัง
# โชกุนอากิมิสึ
# เจ้าหญิงโคโตะ

## สื่อ
### มังงะ
*พริกขี้หนูสีรุ้ง* เขียนเรื่องและวาดภาพประกอบโดยมิตสึรุ อาดาจิได้รับการตีพิมพ์เป็นตอนต่อเนื่องใน โชเน็งซันเดย์รายสัปดาห์ นิตยสารมังงะแนวโชเน็งของสำนักพิมพ์โชงากูกัง ตั้งแต่วันที่ 11 มกราคม ค.ศ. 1990 ถึงวันที่ 29 เมษายน ค.ศ. 1992 สำนักพิมพ์โชงากูกังได้รวบรวมตอนต่าง ๆ ตีพิมพ์เป็นฉบับรวมเล่ม (ทังโกบง) จำนวน 11 เล่ม วางจำหน่ายระหว่างวันที่ 18 สิงหาคม ค.ศ. 1990 ถึงวันที่ 18 พฤษภาคม ค.ศ. 1992 สำนักพิมพ์โชงากูกังได้นำผลงานเรื่องนี้มาตีพิมพ์ใหม่อีกครั้งในรูปแบบบุนโกบง จำนวน 6 เล่ม โดยวางจำหน่ายระหว่างวันที่ 16 พฤษภาคม ถึง 14 กันยายน ค.ศ. 2002

### ละครเวที
ในเดือนพฤษภาคม ค.ศ. 2021 มีการประกาศสร้างละครเวทีที่ดัดแปลงจากซีรีส์มังงะเรื่องนี้ โดยจัดแสดงทั้งหมด 16 รอบ ระหว่างวันที่ 28 สิงหาคม ถึง 5 กันยายน ค.ศ. 2021 ณ โรงละคร Owl Spot ในย่านอิเกบูกูโระ

## เกร็ด
* ชื่อภาษาญี่ปุ่นของเรื่องนี้ แปลเป็นไทยได้ว่า "พริกสีรุ้ง" (หรือพริกป่นสีรุ้ง) ส่วนในการตีพิมพ์ฉบับภาษาไทย เคยเห็นใช้อยู่ 2 ชื่อคือ "พริกขี้หนูสีรุ้ง" และ "7 สี 7 แสบ"
* ตัวละครและหลายฉากในเรือง ได้แรงบันดาลใจมาจากเรื่อง ซามูไรพ่อลูกอ่อน

## อ้างอิง

หมวดหมู่:การ์ตูนญี่ปุ่น
หมวดหมู่:การ์ตูนญี่ปุ่นแนวโชเน็ง‎
หมวดหมู่:มิตสึรุ อาดาจิ